钦定古今图书集成/理学汇编/文学典/第241卷 > 《补乐歌序》元·结
## 钦定古今图书集成/理学汇编/文学典/第241卷 > 《补乐歌序》元·结

“自伏羲氏至于殷室，凡十代，乐歌有其名无其辞，考
之传记，而义或存焉。”呜呼！乐声自太古始，百世之后，
尽亡古音。呜呼！乐歌自太古始，百世之后，遂亡古辞。
今国家追复纯古，列祠往帝，岁时荐享，则必作乐，而
无《云门》《咸池》《韶》《夏》之声。故探其名义以补之，诚不足
全化金石，反正宫羽，而或存之，犹乙乙冥冥，有纯古
之声，岂几乎司乐君子道和焉尔。凡十篇，十有九章，
各引其义以序之，命曰《补乐歌》。